በጌዴኦ ዞን 164 ቡና አልሚ አርሶ አደሮች ምርታቸውን ለገበያ ለማቅረብ ፍቃድ ወሰዱ
በጌዴኦ ዞን 164 ቡና አልሚ አርሶ አደሮች ምርታቸውን ለሀገር ውስጥና ለውጭ ገበያ ለማቅረብ ፍቃድ መውሰዳቸውን የዞኑ እርሻና ተፈጥሮ ሀብት መምሪያ ገልጿል፡፡የመምሪያው ምክትል ሃላፊና የቡና ሻይ ቅመማ ቅመም ጽሕፈት ቤት ኃላፊ አቶ አድማሱ ተፈራ ለኢዜአ እንደገለፁት የቡና አልሚ አርሶ አደሮች ፈቃድ የወሰዱት በተያዘው የምርት ዘመን ወደሥራ ለመግባት ነው።አርሶ አደሮቹ ፍቃድ የተሰጣቸው በ2009 ዓ.ም መንግስት አዲስ ባወጣው የቡና ግብይትና ጥራት ቁጥጥር አዋጅ መሰረት ነው፡፡በአዋጁ ሁለት ሄክታርና ከዚያ በላይ በሆነ መሬት ላይ ቡና የሚያለሙ አርሶ አደሮች ምርታቸውን ለሀገር ውስጥም ሆነ ለውጭ ገበያ ማቅረብ እንደሚችሉ ተደንግጓል፡፡አዋጁን መሠረት በማድረግ መስፈርቱን የሚያሟሉ ቡና አልሚ አርሶ አደሮችን ማሣ ይዘት የመገምገምና በዘመናዊ የልኬት መሳሪያ ስፋቱን የማረጋገጥ ተግባራት መከናወኑን አቶ አድማሱ ገልጸዋል፡፡በዚህ መሰረትም 164 አርሶ አደሮች መስፈርቱን በማሟላታቸው ያመረቱትን ምርት ለሀገር ውስጥና ለውጭ ገበያ ለማቅረብ ፍቃድ አግኝተዋል፡፡እንደኃላፊው ገለጻ፣ አርሶ አደሮቹ ለሀገር ውስጥና ለውጭ ገበያ ምርታቸውን በቀጥታ ማቅረብ መቻላቸው ከነበረው አሰራር የተሻለ ገቢ በማገኘት የላቀ የኢኮኖሚ ተጠቃሚ ያደርጋቸዋል፡፡